U Korpusu mira sve više seniora
Posljednjih godina, ova 46 godina stara agencija vlade SAD doživljava značajnu promjenu u profilu svojih dobrovoljaca – broj starijih o
Otkako je 1961. godine američki predsjednik John F. Kennedy osnovao Korpus mira, U.S. Peace Corps, misija te agencije ostala je ista: promicanje mira i prijateljstva diljem svijeta. No, posljednjih godina, ova je 46 godina stara agencija doživjela značajnu promjenu u profilu svojih dobrovoljaca – broj starijih od 50 godina koji odlaze na humanitarnu službu u inozemstvo stalno se povećava. Najstarija osoba koja dobrovoljno radi za američki Korpus mira je jedna 81-godišnjakinja koja trenutno radi u Tajlandu. No, sa 72 godine, Beryl Cheal bitno ne zaostaje za njom. Gospođa Cheal je, kad joj je bilo 69 godina, otišla u Moldaviju u sklopu jednog obrazovnog projekta Korpusa mira. Kaže da su joj mnoge godine radnog staža u obrazovanju u Sjedinjenim Državama i inozemstvu pružile odlično iskustvo za rad u ovoj humanitarnoj organizaciji, a njezina se dob isto tako pokazala prednošću. Nije imala nikakvih problema radeći sa znatno mlađim dobrovoljcima u ovoj službi; ustvari, kaže, stariji dobrovoljci, poput nje, donose dragocjenu perspektivu energiji i novim idejama mladih suradnika. "Mislim da stariji ljudi doprinose učinku Korpusa mira svojim godinama iskustva i znanjem. Ponekad nam naša sijeda kosa donosi trenutni kredibilitet," kaže Beryl Cheal. Direktor američkog Korpusa mira Ronald Tschetter kaže da agencija ima koristi od iskustva i kredibiliteta koji njezinim programima u inozemstvu donose stariji dobrovoljci. Današnja prosječna dob dobrovoljca Korpusa mira je 27 godina, kaže Tschetter, dodajući da se regrutiranje dobrovoljaca u najvećoj mjeri provodi na fakultetima. No, osobe starije od 50 godina sada čine i do pet posto ukupnog broja dobrovoljaca, a on bi želio da taj broj bude još veći. "Pokušavamo privući više pripadnika takozvane generacije baby boomera. To su pedesetogodišnjaci i stariji, koji se bliže umirovljenju, puni znanja i iskustva; oni mogu pružiti Korpusu mira dvije zaista značajne godine dobrovoljne službe," kaže Tschetter. Dobrovoljci služe dvije godine, radeći i živeći uz građane zemlje u kojoj služe. Bilo da rade na obrazovnim, zdravstvenim ili poslovnim projektima, svi oni – kaže Tschetter -, bez obzira na dob, uče jezik zemlje u kojoj će služiti i poštuju lokalnu kulturu i običaje. Američki Korpus mira, vladina agencija koja odgovara izravno Bijeloj kući, odlazi samo u zemlje koje traže njezinu pomoć i ni na koji način se ne upliće u američku politiku, kaže direktor te agencije. Govoreći stranim dopisnicima u New Yorku, Ronald Tschetter je rekao da postoje samo dva uvjeta za služenje u Korpusu mira: dobrovoljci moraju biti američki državljani stariji od 18 godina. Trenutno ih je gotovo osam tisuća, u projektima u 73 zemlje. Tschetter se nada da će se među njima naći što veći broj starijih, jer, kaže, '30 ili 35 godina radnog staža nužno dovodi do znatno zrelijeg pogleda na stvari.' Beryl Cheal već razmišlja o slijedećem dvogodišnjem mandatu i nada se službi u Africi, gdje Korpus mira vodi projekte u 25 zemalja.